**השתתפות בהוצאות טיפולי שיניים לתלמידי מערכת החינוך שנפגעו בתאונה**

**תקציר**

**משרד החינוך העניק במהלך השנים הטבה שאפשרה לתלמידי מערכת החינוך הפורמלית בגילי לימוד חובה (ככלל עד גיל 18), שנפגעו בשיניהם בתאונה, לקבל סוגי טיפולים שונים בשל פגיעות הנגרמות כתוצאה מחבלה. הטיפולים ניתנו בעבר כשלא נכללו באותו מועד במסגרת סל הבריאות על פי** [**חוק ביטוח בריאות ממלכתי, תשנ"ד-1994**](http://www.health.gov.il/LegislationLibrary/Bituah_01.pdf)**. הטיפולים ניתנו במסגרת הסדר שנערך מזמן לזמן עם ספקי שירות שזכו במכרז פומבי שפרסם משרד החינוך לרכישת השירותים, וזאת עד לסוף שנת 2018. משרד החינוך ישתתף באופן זמני עד לתאריך 31.12.19 או עד להסדרה עם משרד הבריאות, המוקדם שבהם, בהוצאות טיפולי שיניים לתלמידים שנפגעו בתאונה, וזאת במקום שבו לא ניתנו ומומנו ממקור אחר, לרבות על ידי קופות החולים ובחברות ביטוח.**

**לתשומת ליבכם,** ההשתתפות הכלולה בהודעה זו (כמו גם זו שניתנה בעבר) ניתנת לפנים משורת הדין ואינה מקנה למאן דהוא כל זכות חוקית לתשלום ממשרד החינוך ו/או הקרן הפנימית ו/או מדינת ישראל ו/או ענבל. ההשתתפות כפופה לתנאים שיפורטו להלן.

**תנאי השתתפות במימון הוצאות טיפולי שיניים והשלמת טיפולים לתלמידים שנפגעו בתאונה**

**הזכאים להשתתפות בהוצאות -** תלמידי מערכת החינוך הפורמלית בגיל לימוד חובה, שנפגעו בשיניהם בתאונה בלבד (לא כולל מתאונת דרכים או מפעולות איבה), הלומדים במוסדות חינוך שחל עליהם [חוק הפיקוח על בתי ספר, תשכ"ט-1968,](https://www.nevo.co.il/law_html/Law01/152_036.htm) מגיל 3 (טרום חובה) עד גיל 18 (על יסודי) או כל עוד הנפגע הוא תלמיד, ולתלמידי החינוך המיוחד – עד גיל 21.

**תקופת הזכאות להשתתפות בהוצאות -** הזכאות להשתתפות בהוצאות תינתן לתלמידים שנפגעו וטופלו בשיניהם בתאונה בתקופה שבין 1.1.19 ועד 31.12.19 ובלבד שהטיפולים בוצעו בזמן היות המטופל תלמיד.כמו כן, כדי לסייע בשמירה על הרצף הטיפולי, משרד החינוך יסייע בהשתתפות בהוצאות להשלמת טיפולי שיניים לתלמידים שנפגעו בתאונה בעבר והחלו טיפולים לפני 31.12.18 באמצעות מרפאות ההסדר של ספקי השירות כאמור לעיל.

**סוגי הטיפולים וגובה ההשתתפות -** ההשתתפות בהוצאות מוגבלת לסוגי הטיפולים המופיעים [ברשימת טיפולי השיניים](http://meyda.education.gov.il/files/PortalShaar/dental-treatment-list.pdf) ולתעריף המרבי שיקבע משרד החינוך מזמן לזמן. **לתשומת ליבכם,** ההשתתפות בהוצאות בגין טיפולי שיניים המוגדרים ברשימת טיפולי השיניים כטיפולים משקמים, יינתנו לתלמיד מעל לגיל 18 בלבד, בתנאי שהטיפולים בוצעו בזמן היות המטופל תלמיד.

**הגשת בקשות להשתתפות בהוצאות טיפולי שיניים**

הסיוע במימון טיפולי השיניים יבוצע באמצעות הקרן הפנימית לביטוחי ממשלה בהנהלת ענבל חברה לביטוח בע"מ, (להלן: "הקרן הפנימית") אשר תבדוק את הבקשות שיתקבלו על סמך המסמכים שיצורפו ועל פי התנאים המפורטים בדף זה. את הבקשה ניתן להגיש בדרכים הבאות:

* באמצעות אתר חברת ענבל: [הגשת בקשה באתר](https://www.inbal.co.il/HomeWebPages/InbalTeethParticipationRequestForm.aspx)
* בדואר: רחוב ערבה 3, קריית שדה התעופה, בית ענבל, ת"ד 282, מיקוד 7019900.
* בדוא"ל: sherut@inbal.co.il
* בפקס: 03-9778100
* מוקד בירורים: 03-9778000

**אופן הגשת הבקשה להשתתפות בהוצאות טיפולי שיניים**

יש להגיש את הבקשה על גבי [טופס בקשה להשתתפות בהוצאות טיפולי שיניים](http://meyda.education.gov.il/files/PortalShaar/dental-treatment-request.pdf) בלבד. הטופס מחולק לשלושה חלקים, שימולאו ויאושרו בחתימת שלושה גורמים שונים:

* **חלק א'** **- פרטי התלמיד וההורה**: נועד למילוי ההורה או האפוטרופוס. יש למלא את כל הפרטים.
* **חלק ב'** - **פרטי המוסד שבו לומד התלמיד**: נועד לתלמידים מעל גיל 16, למילוי ולאישור בחתימה ובחותמת המוסד החינוכי.
* **חלק ג'** - **פרטי הרופא המטפל, הטיפולים והתשלומים**: נועד למילוי ולאישור בחתימה ובחותמת הרופא.

כדי למנוע עיכוב בטיפול בבקשה, יש לצרף את **כל המסמכים הרלוונטיים כמפורט להלן**:

* [טופס בקשה להשתתפות בהוצאות טיפולי שיניים](http://meyda.education.gov.il/files/PortalShaar/dental-treatment-request.pdf).
* קבלות עם חותמת וחתימת הרופא (בגין תשלום העולה על 1,000 ש"ח יידרשו **קבלות מקוריות בלבד**).
* תצלום תעודת זהות של ההורה שבו מופיע מספר הזהות של התלמיד ותאריך לידה.
* צילומי רנטגן וצילום פוטו או דיגיטלי של השיניים **לפני ואחרי טיפול משקם** (כתרים ושתלים).
* במקרים שבהם בוצעו טיפולים על ידי רופאים מומחים או בבתי חולים בשל מורכבותם, יש להמציא צילומים ומסמך רפואי או חוות דעת רפואית המעידים על הצורך בכך.

**קישורים**

[רשימת טיפולי השיניים](http://meyda.education.gov.il/files/PortalShaar/dental-treatment-list.pdf)

**טפסים**

[טופס בקשה להשתתפות בהוצאות טיפולי שיניים](http://meyda.education.gov.il/files/PortalShaar/dental-treatment-request.pdf)

**שאלות נפוצות**

**כיצד יש להגיש בקשה להשתתפות בטיפולי שיניים?**

יש להגיש את הבקשה על גבי [טופס בקשה להשתתפות בהוצאות טיפולי שיניים](http://meyda.education.gov.il/files/PortalShaar/dental-treatment-request.pdf) בלבד הנמצא ברשימת הטפסים שבדף זה, ולצרף את כל המסמכים הרלוונטיים כמפורט בדף זה.

**אילו טיפולי שיניים רלוונטיים להסדר ההשתתפות בהוצאות?**

ההשתתפות בהוצאות מוגבלת לטיפולי השיניים המופיעים ב[רשימת טיפולי השיניים](http://meyda.education.gov.il/files/PortalShaar/dental-treatment-list.pdf) שברשימת הקישורים בדף זה. ככלל, הסיוע במימון טיפולי השיניים יבוצע באמצעות הקרן הפנימית לביטוחי ממשלה בהנהלת ענבל חברה לביטוח בע"מ, שתבדוק את הבקשות שיתקבלו על סמך המסמכים שיצורפו ועל פי התנאים המפורטים בדף זה.